[{"text_idx": "#000001", "text": "Povodom 69. obljetnice muc\u030cenis\u030ctva bl. Miroslava Bules\u030cic\u0301a, zajednic\u030ckim radom skupine pripadnika Me\u0111unarodne udruge katolika esperantista, a na inicijativu hrvatske c\u030clanice predsjednis\u030ctva Udruge novinarke Marije Belos\u030cevic\u0301, z\u030civotopis nas\u030ceg Blaz\u030cenika i molitva prevedeni su na taj svjetski jezik. Hvala svima koji su sudjelovali u tom projektu: Antonio De Salvo (Rim), Edvige Ackermann (Trst), Laura Gentili (Arezzo), Paola Giommoni (Arezzo) i Marija Belos\u030cevic\u0301 (Zagreb)."}, {"text_idx": "#000002", "text": "Miroslav Bules\u030cic\u0301 naskig\u0302is la 13an de majo 1920 en Kroatio, en la vilag\u0302o C\u030cabrunic\u0301i (Istrio), paroh\u0302o de Svetvinc\u030cenat, de la gepatroj Miho kaj Lucija naskita Butkovic\u0301. Li estis baptita la 23an de majo en la paroh\u0302a preg\u0302ejo de Jurs\u030cic\u0301i. La knabo Miroslav lernis siajn unuajn preg\u0302ojn kaj siajn unuajn kristanajn nociojn el preg\u0302libro \u201eOc\u030ce, budi volja tvoja\u201c (Patro, farig\u0302u volo Via), verkita de la episkopo Juraj Dobrila por la kroataj fideluloj en Istrio en la 19-a jarcento. Li vizitadis la elementan lernejon de Jurs\u030cic\u0301i, kie kiel instruisto pri religio li havis la altestimatan pastron Ivan Pavic\u0301. En la ag\u0302o de dek jaroj Bules\u030cic\u0301 decidis plulerni en seminario. Post unu preparjaro en la Instituto \u201eAlojzevis\u030cc\u030ce\u201c en Gorizia, Miroslav Bules\u030cic\u0301 eniris en la seminarion de Kopar en la lerneja jaro 1931/32; li vizitadis g\u0302in g\u0302is la jaro 1939, kiam li post kvin jaroj de gimnazio kaj tri de liceo, superis la abiturientan ekzamenon. Post la kompletigo de lia sia seminaria formado en Kopar, per rekomendletero de pastro Ivan Pavic\u0301, (\u201eTemas pri bonega junulo: inteligenta, longmensa, devota kaj bonkaraktera\u201c), la episkopo de Parenco kaj Pula, au\u0306tune 1939, sendigis lin studi en Romo."}, {"text_idx": "#000003", "text": "La teologia studento Bules\u030cic\u0301 restadis en Romo de au\u0306tuno 1939 g\u0302is somero 1943. La unuan jaron li estis en la Franca Kolegio, la aliajn tri jarojn en la Lombarda Seminario; li studis filozofion kaj teologion en la Papa Gregoria Universitato. Por la vivtenado de Bules\u030cic\u0301 en Romo prizorgas ankau\u0306 la c\u0302efepiskopo de Zagrebo, poste nomita kardinalo, beata Alojzije Stepinac: tio estas atestita en letero de sac. Sakac\u030c de januaro 1940. Bules\u030cic\u0301 dankis la c\u0302efepiskopon Stepinac pro la helpo pere de letero en februaro 1940. En Romo, centro de kristanismo kaj ejo de multaj martiroj de la unuaj kristanaj jarcentoj, Bules\u030cic\u0301 atingis la spiritan kaj intelektan maturig\u0302on. La tagon de la Senmakula Koncipig\u0302o de la beata Virgulino Maria, en la jaro 1942, li persone partoprenis, en la baziliko de sankta Petro, la papan ceremonion por la konsekrado de la mondo al la Senmakula Koro de Maria. Printempe 1943, invitita de lia episkopo de Porec\u030c kaj Pula, la teologia studento Bules\u030cic\u0301 revenis al Istrio por ricevi pastran ordinadon."}, {"text_idx": "#000004", "text": "Miroslav Bules\u030cic\u0301 kiel sacerdoto estis konsekrita la 11an de aprilo 1943 en la paroh\u0302a preg\u0302ejo en Svetvinc\u030cent. Pri tiu okazaj\u0302o en la taglibro li notis: \u201eMiaj patrino, patro kaj fratoj ploris, sed ja ili devis: ilia filo mortis, li mem c\u0302esis esti ilia posedaj\u0302o kaj li komencis ig\u0302i Dia objekto\u201c. Du semajnoj pli poste, en la naskig\u0302paroh\u0302o li celebris la unuan meson. Por la primica slogano li elektis vortojn el la preg\u0302o Patro nia \u201eVenu via regno! Farig\u0302u Via volo!\u201c"}, {"text_idx": "#000005", "text": "Au\u0306tune 1943 Bules\u030cic\u0301 estis nomumita paroh\u0302estro de Baderna. En tiu paroh\u0302o, la sekvajn du jarojn li sin dedic\u0302as kun granda engag\u0302ig\u0302o al porpastra ofico, kaj samtempe, interesig\u0302as tre kurag\u0302e pri la plej trafitaj de la okazanta milito. En majo 1944 li skribis al sac. Ivan Pavic\u0301: \u201eInter la trafita sanganta popolo ni devas esti kiel la bona samariano: Konsoli, kuraci, levi, vindi c\u0302iun vundon...\u201c En la teritorio de Parenco, kiel en tuta Istrio, tiam agis tri armeoj: partizanoj, fas\u0302istoj kaj germanoj. En tia tempo de malamo sacerdoto Bules\u030cic\u0301 montris veran amon al sia patrujo, sed sen kompromiti la universalecon kaj la koheron de katolika pastro, vidante en c\u0302iu homo, sen distingo de milita uniformo, Dian bildon, kiel li mem diris: \u201eMi estas katolika pastro kaj disdonos la sanktajn sakramentojn al c\u0302iuj, kiuj ilin petas de mi: al kroatoj, al germanoj, al italoj\u201c. Pro sia decida kohera sinteno, Bules\u030cic\u0301 plurfoje estas minacita de variaj partoj; en printempo 1944, en sia taglibro, sin adresante al Dio li notis: \u201eSe Vi volas ke mi venu al Vi, jen mi estas preta. Mi donas al Vi mian tutan vivon por mia s\u0302afaro. Fidante Vian gracon, se Vi konsideras min inda, mi ne timas la martirig\u0302on, male mi fervore deziras g\u0302in. Farig\u0302u volo Via\u201c. Por ne malinterpreti sian sinoferon, li mem klarigas pro kio li pretas oferi sian vivon: \u201eMi deziras morti nur por la gloro de Dio kaj por la savo de la animo mia kaj tiuj de miaj fideluloj\u201c. Al siaj malamikoj kaj persekutantoj li mesag\u0302as: \u201eMia veng\u0302o estas la pardono\u201c. Kiam akuzadoj kaj kalumnioj farig\u0302is tro oftaj, Bules\u030cic\u0301, en sia kristnaska homilio 1944, malkas\u0302e diris al siaj paroh\u0302anoj: \u201eMi timas nenion, c\u0302ar mi scias ke en c\u0302io mi agas lau\u0306 mia devo, kaj mi estas trankvila antau\u0306 Dio kaj antau\u0306 la homoj. Sciu ke mi c\u0302iam gardos mian kredon kaj mian honestecon; mi neniam perfidos; sen timo mi diros al c\u0302iuj tion, kio estas justa. Mi c\u0302iam min tenos je tiuj c\u0302i principoj, kiuj estas la principoj de Kristo. Lia vojo estos ankau\u0306 mia vojo\u201c. Je la fino de la dua mondmilito Bules\u030cic\u0301 estis en Baderna, sed jam au\u0306tune 1945 estas nomumata paroh\u0302estro de Kanfanar."}, {"text_idx": "#000006", "text": "Plena je fervoro kaj senlaca sindedic\u0302o, Miroslav Bules\u030cic\u0301 klopodis progresigi spirite sian novan paroh\u0302ejon instruante katekismon en la lernejo, per prelegoj por pluraj sociaj tavoloj, kunvenoj dedic\u0302itaj al la junularo, propagandante la sindonemon al la Koro de Jesuo kaj Maria, organizante la mision, kaj per aliaj agadoj, superante persiste insidojn de la batalanta ateismo. Anoncante la Evangelion, li samtempe elmontris amon por malric\u0302ularo kaj help-bezonantoj."}, {"text_idx": "#000007", "text": "Junie 1946 li skribis en la libro pri Paroh\u0302aj Anoncoj: \u201eAl mi povas veni iu ajn, senprobleme, por c\u0302io kion vi scias ke mi povos vin helpi. La malric\u0302ulo ne timu frapi mian pordon. G\u0302is kiam mi ion havos, ankau\u0306 tiu havos. Mi c\u0302iam amis malric\u0302ulojn, amas kaj amos, kaj helpos ilin lau\u0306 miaj eblecoj.\u201d"}, {"text_idx": "#000008", "text": "La sekva fakto konfirmas ke ne temis simple pri belaj vortoj."}, {"text_idx": "#000009", "text": "Au\u0306tune 1946 en Kanfanar venis c\u0302e la paroh\u0302ejon iu malric\u0302a maljunulo, vestita c\u0302ifone kaj kun paralizita mano. La patrino de Bules\u030cic\u0301 proponis al li ion por mang\u0302i. Intertempe el la preg\u0302ejo kun la breviero enmane venis la paroh\u0302estro Bules\u030cic\u0301, kiu vidinte la c\u0302ifonitan c\u0302emizon de la povrulo, haltigis lin en la korto kaj sendis la patrinon alpreni unu el siaj du c\u0302emizoj."}, {"text_idx": "#000010", "text": "Kontrastante la malutilegan gloradon pri la komunista partio kaj la sisteman diigon de la \u201erevolucia c\u0302efo\u201d, Bules\u030cic\u0301, la Sanktan Vendredon 1946, proklamis kurag\u0302e de la predikejo de la paroh\u0302a preg\u0302ejo \u201eJesuo Kristo krucumita estas nia Dio kaj nia reg\u0302o. La Eklezio estas nia patrino. La fido estas la savo de niaj animoj, nia plej granda ric\u0302eco, ia sankta afero.\u201d"}, {"text_idx": "#000011", "text": "Malgrau\u0306 lia klara postulemo, precipe en la temoj pri fido kaj moralo, Bules\u030cic\u0301 estis estimita de la fideluloj, kiuj volonte au\u0306skultadis lin. Tio-c\u0302i, kompreneble, ne plac\u0302is al la komunistaj au\u0306toritatuloj. Kaj sekve, ankau\u0306 en Kanfanar minacoj komencig\u0302is. Sciinte pri tiuj minacoj, unu el liaj parencoj, angoroplena, klopodis konvinki lin rifug\u0302i en Italion, sed Bules\u030cic\u0301 respondis al li: \u201eEn Italio estas sufic\u0302e da sacerdotoj. C\u0302i tie oni devas resti.\u201d La parenco aldonis \u201eKaj se c\u0302i tie oni murdos vin?\u201d \u201eSe oni murdos min, oni murdos min pro Dio kaj pro la fido\u201d, respondis Bules\u030cic\u0301."}, {"text_idx": "#000012", "text": "Miroslav Bules\u030cic\u0301 restis mallonge en Kanfanar. Komence de la lernojaro 1946/47, li estis nomumita vic-rektoro kaj profesoro en la Episkopa Seminario de Pazin. Forsalutinte la paroh\u0302ejon de Kanfanar, li rekomendis al la paroh\u0302anoj: \u201c.... Ni ricevu la Eu\u0306karistion kaj vi kaj mi, ni preg\u0302u la beatan Virgulinon Maria kaj vi kaj mi!\u201d."}, {"text_idx": "#000013", "text": "Tiel finig\u0302is por Bules\u030cic\u0301 lia paroh\u0302a misio, mallonga, sed travivita intense, kiun la popolo memoros pro lia eksterordinara spirita forto, entuziasmo, firma decideco kaj kurag\u0302o."}, {"text_idx": "#000014", "text": "En la seminario de Pazin Bules\u030cic\u0301 serioze, honeste kaj entuziame dedic\u0302is sin al la laboro kun la unuaj generacioj de seminarianoj. Samtempe, kiel sekretario de la pastra asocio Sta Pau\u0306lo, li kurag\u0302e kaj senhezite engag\u0302ig\u0302is por libereco de religio kaj senbara agado de Eklezio en nova, komunisma s\u0302tato."}, {"text_idx": "#000015", "text": "Samtempe, en tiu pastra asocio li strebis protekti unuavice junajn pastrojn de komunisma atakado kaj aliflanke strebante defendi la asocion mem de manipulado fare de la registaro."}, {"text_idx": "#000016", "text": "En tio li enigas sian tutan pastran reputacion, scion kaj spertojn, atestante unuavice propraekzemple: per kristana principeco, kurag\u0302eco kaj au\u0306tentikeco."}, {"text_idx": "#000017", "text": "Mature komprenante la situacion en kiu trovig\u0302is Eklezio en Istrio kaj g\u0302ia klerikaro, kiuj suferis pro c\u0302iam pli fortaj atakoj fare de la komunisma reg\u0302imo, dum la epoko kiam la episkopo de Porec\u030c kaj Pula Radossi forlasis Istrion, kaj al la episkopo de Triesto kaj Kopar Santini komunistoj minacis, dum la zagreba c\u0302efepiskopo Alojzije Stepinac estis malliberigita en Lepoglava, Bules\u030cic\u0301 intime sin preparis por martireco."}, {"text_idx": "#000018", "text": "Tion atestis lia, tiam pli ag\u0302a kunfrato en la seminario de Pazin, kiu pli poste ig\u0302is c\u0302efepiskopo de Rijeka kaj Senj Josip Pavlis\u030cic\u0301, en la preg\u0302ejo de Lanis\u030cc\u0301e, la 23an de au\u0306gusto 1997: \u201eTri monatojn antau\u0306 la morto, dum malfrua printempo 1947, Miroslav Bules\u030cic\u0301 parolis al mi pri blanka kaj rug\u0302a martirecoj. Jam tiam li preparadis sin por martireco\u201c."}, {"text_idx": "#000019", "text": "Al la seminarianoj, kiel li notis en la taglibro, parolante pri pastra servado dum tiuj tagoj li diris: \u201eEsti sacerdoto signifas \u2013 esti martiro\u201c. Komence de marto 1947, la vicseminariestro Bules\u030cic\u0301 organizis ke la granda krucifikso, kiun de la centra halo de la Episkopa seminario forprenis grupo de \u201eprogresa junularo\u201c, akompanate per kantoj kaj preg\u0302oj de la tuta Seminario digne estu remetita al sia loko."}, {"text_idx": "#000020", "text": "Fine de junio 1947 alporolante Dion, en la taglibro li notis: \u201eMi deziras, se tio estas Via volo, kiel eble plej rapide veni al Vi\u201c."}, {"text_idx": "#000021", "text": "Kvankam juna, sed respektinda kaj nefleksebla pastro, kontrau\u0306loj certe konstante observis kaj atendis sian momenton."}, {"text_idx": "#000022", "text": "En au\u0306gusto 1947 Miroslav Bules\u030cic\u0301, vicrektoro de la Seminario de Pazin kaj sekretario de la pastra asocio Sta Pau\u0306lo, akompanas la delegiton de la Sankta Seg\u0302o mons. Jakob Ukmar por la disdono de la konfirmacio en Buzet kaj en la c\u0302irkau\u0306aj parokoj. \u201eEn tiuj tagoj, kiam mi iradis de unu paroh\u0302o al la alia por la konfirmacio, li volonte helpis min. Kie estis suspekto pri dang\u0302ero, li antau\u0306eniris por kontroli la terenon\u201d, tiel esprimig\u0302as rilate sian akompananton Bules\u030cic\u0301 d-ro Ukmar en letero sendita al mons. Mario Pavat en Romo la 5an de septembro 1954. Sabaton la 23an de au\u0306gusto 1947, kiam la komunistoj, furiozaj, enrompis en la paroh\u0302an preg\u0302ejon de Buzet por malhelpi la konfirmacion, Bules\u030cic\u0301 starig\u0302is antau\u0306 la tabernaklo por defendi la Plejsanktan Sakramenton. \u201eTra c\u0302i tie vi povos pasi nur post mia morto\u201d li diris, kun pala vizag\u0302o, sed kun voc\u0302o klara kaj rezoluta, estante sur la antau\u0306altaro, turnite al tiuj kiuj estis invadintaj la sacerdotejon. La tagon antau\u0306 ol iri al Lanis\u030cc\u0301e, kiam au\u0306digis sin seriozaj minacoj fare de la komunistoj, al iu persono kiu demandis c\u0302u li timas iri tien, Miroslav Bules\u030cic\u0301 respondis: \u201cOni mortas nur unu fojon\u201d. Kaj li ekiris doni sian ateston al Kristo kaj al lia Eklezio, obee al la Sankta Seg\u0302o, kiu en somero 1947 estis reprezentita en Istrio de la konata pastro lau\u0306 slovena nacieco mons. Jakob Ukmar. La konfirmacio estis celebrita en Lanis\u030cc\u0301e dimanc\u0302on la 24an de au\u0306gusto 1947, en la festotago de apostolo sankta Bartolomeo. Koncerne la martirigon de Miroslav Bules\u030cic\u0301, d-ro Ukmar, en sia oficiala raporto sendita al la Episkopa Kurio de Triesto la 12an de novembro 1947, tiel esprimig\u0302is: \u201ePost la fino de la konfirmacio kaj de la meso celebrita de resp. Miroslav Bules\u030cic\u0301, ni ekiris al la paroh\u0302a domo. Post horkvarono, post la konfirmacio ankau\u0306 de la malfruintoj \u2013 estis c\u0302irkau\u0306 la dekunua \u2013 la agresantoj eniris en la domon kaj mortigis per tranc\u0302ilo sac. Bules\u030cic\u0301 kiu trovig\u0302is apud la pordo. Mi persone eliris el la paroh\u0302a oficejo al la halo kaj mi vidis lin mortinta surtere, inter la fiuloj kiuj estis okupintaj la domon; mi retirig\u0302is al la dormoc\u0302ambro, kie, post nelonge, mi estis serioze batita kaj restis kus\u0302anta sur planko en mia propra sango. Opiniante, ke mi estas mortinta, ili lasis min serc\u0302ante la paroh\u0302estron, sed ili ne trovis lin, c\u0302ar li estis sin kas\u0302inta. Mi restis svene dudek horojn...\u201d. La morto de Bules\u030cic\u0301 estis kau\u0306zita de kelkaj tranc\u0302ilaj trapikoj je la gorg\u0302o kaj lia sango makulis la muron de la halo de la paroh\u0302a oficejo. Lau\u0306 la deklaroj de kelkaj vidatestantoj, Bules\u030cic\u0301, sentante ke li mortas, eldiradis la alvokon: \u201eHo Jesuo, akceptu mian animon!\u201d. La tiamaj au\u0306toritatuloj ne permesis, ke c\u0302i tiu kurag\u0302a atestanto de la fido estu entombigita en lia naskig\u0302loka paroh\u0302o de Svetvinc\u030cenat, sed ili devigis lian entombigon en Lanis\u030cc\u0301e. Nur en 1958 estis eble transporti liajn mortajn restaj\u0302ojn al la naskig\u0302loka paroh\u0302o, kie ili estis demetitaj apud la c\u0302efa enirejo de la preg\u0302ejo de s. Vincento martiro, en la tombejo; de tie en 2003 ili estis transportitaj en la paroh\u0302an preg\u0302ejon, kie ili dau\u0306re trovig\u0302as. Tiel konkludig\u0302is la surtera vivo, kiel martiro pro la fido kaj la agadlibero de la Eklezio, de Miroslav Bules\u030cic\u0301, sentima pastro, kiu, kiel diris c\u0302efepiskopo Pavlis\u030cic\u0301 la 24an de au\u0306gusto 1987, \u201ekun escepta fervoro atestis la Evangelion kaj la Regnon de Dio\u201d. Kaj, jam en au\u0306tuno 1947 la apostola nuncio en Jugoslavio Joseph Hurley estis dirinta al la superuloj de la Seminario de Pazin: \u201ePer la morto de c\u0302i tiu juna pastro vi ricevis plimulte ol vi perdis, c\u0302ar vi ricevis sanktulon, martiron\u201d. (La sama nuncio Hurley, en oktobro 1946, ekstaris kaj klinig\u0302is antau\u0306 c\u0302efepiskopo Stepinac kiam li, kiel akuzito, eniris en la jug\u0302oc\u0302ambron de la komunista tribunalo). Kaj beata Stepinac, kiu persone konis Bules\u030cic\u0301, en letero skribita el la kaptiteco de Kras\u030cic\u0301 al d-ro Ivan Pavic\u0301 en 1953, difinis Miroslav Bules\u030cic\u0301 \u201ejuna sacerdoto bona kaj idealisma\u201d."}, {"text_idx": "#000023", "text": "La 24an de au\u0306gusto 1997, kvindekjara datreveno de la martirigo de Miroslav Bules\u030cic\u0301, kardinalo Franjo Kuharic\u0301, prezidante la solenan eu\u0306karistian celebron en Svetvinc\u030cenat, citinte eron de la taglibro de Bules\u030cic\u0301, en c\u0302eesto de la episkopoj, de la klerikaro kaj de multaj miloj da fideluloj, demandis de si mem: \u201eKiu povas deziri martirigon?\u201d, kaj donis c\u0302i tiun respondon: \u201eNur tiu, kiu estas trempita de Dio, kiu estas trempita g\u0302is la fundo de la koro kaj de la animo de la Sankta Spirito, kiu estas pus\u0302ita al tio de la amo. C\u0302i tio estas amo. Martirigo estas amo. Martirigo kaj venko super c\u0302ia malamo\u201d. Tiaj estis la martiroj, atestantoj de Kristo, en la dudek jarcentoj de la kristana erao: de la tempo de s. Mau\u0306ro, unua episkopo de Porec\u030c, g\u0302is nia nuntempa martiro Miroslav Bules\u030cic\u0301. Multaj fideluloj kaj multaj pastroj, ekde la tago de la martirigo de Miroslav Bules\u030cic\u0301 g\u0302is hodiau\u0306, sin turnas al lia propeto, alvokante la helpon de Dio en la malfacilaj\u0302oj de la vivo. En la oficiala listo de la Kongregacio por la aferoj de la Sanktuloj en Romo, Miroslav Bules\u030cic\u0301 estas enskribita kiel servus Dei, servanto de Dio, kun la indiko in odium fidei, mortigita pro malamo al la fido. En la diocezo de Porec\u030c kaj Pula disvolvig\u0302is (1998-2004) la dioceza esplora proceso pri la vivo kaj la martirigo de Miroslav Bules\u030cic\u0301, kaj la aktoj de la proceso estis transdonitaj en 2004 al la Kongregacio por la aferoj de la Sanktuloj en Romo."}, {"text_idx": "#000024", "text": "La S\u0302tata Sekretariejo de la Sankta Seg\u0302o la 12an de februaro 2013 sciigis ke la Sankta Patro Benedikto la 16a permesis ke la beatproklamo de la Dia servanto Miroslav Bules\u030cic\u0301 okazu en la diocezo de Pula kaj Porec\u030c sabaton, la 28an de septembro 2013."}, {"text_idx": "#000025", "text": "La reprezentanto de la Sankta Patro c\u0302e la solenaj\u0302o de beatproklamo en Areno de Pula estis kardinalo Angelo Amato, prefekto de la Kongregacio por la aferoj de la Sanktuloj en Romo."}, {"text_idx": "#000026", "text": "en la sacerdoto Miroslav Bules\u030cic\u0301 al Via popolo vi donis sindonan pas\u0302tiston kaj sentimeman martiron."}, {"text_idx": "#000027", "text": "Pere de lia porparolo fortigu en ni nian kredon kaj persistan paciencon dum vivmalfacilaj\u0302oj, kaj donu ke ni estu pretaj strebi por kresko kaj unueco de la Eklezio."}, {"text_idx": "#000028", "text": "Per Kristo nia Sinjoro. Amen."}, {"text_idx": "#000032", "text": "Faz\u030cana: Proslava sv. Kuzme i Damjana"}, {"text_idx": "#000034", "text": "Deseta obljetnica beatifikacije bl. Miroslava Bules\u030cic\u0301a"}, {"text_idx": "#000036", "text": "Iz Caritasa \u2013 o moguc\u0301nosti besplatne posudbe elektric\u030cnih medicinskih kreveta\nPrenosimo informaciju iz Caritasa Porec\u030cke i Pulske biskupije \u2013 o moguc\u0301nosti besplatne posudbe elektric\u030cnih medicinskih kreveta za bolesnike. U nastavku\nApel za pomoc\u0301 stradalima u Maroku\nOtvoren natjec\u030caj Zaklade \u201eBlaz\u030ceni Miroslav Bules\u030cic\u0301\u201c"}, {"text_idx": "#000037", "text": "Iz Caritasa \u2013 o moguc\u0301nosti besplatne posudbe elektric\u030cnih medicinskih kreveta"}, {"text_idx": "#000038", "text": "Prenosimo informaciju iz Caritasa Porec\u030cke i Pulske biskupije \u2013 o moguc\u0301nosti besplatne posudbe elektric\u030cnih medicinskih kreveta za bolesnike. U nastavku"}, {"text_idx": "#000040", "text": "Otvoren natjec\u030caj Zaklade \u201eBlaz\u030ceni Miroslav Bules\u030cic\u0301\u201c"}, {"text_idx": "#000043", "text": "U subotu uoc\u030ci svetkovine Ro\u0111enja Blaz\u030cene Djevice Marije, 2. rujna, i ove je godine odrz\u030cano tradicionalno hodoc\u030cas\u030cc\u0301e vjernika Porec\u030cke i"}]